 RAIS John Magufuli amefanya uteuzi wa wenyeviti watatu watakaoongoza bodi za taasisi mbili za serikali na moja ya ubia wa serikali na sekta binafsi. Uteuzi huo umewekwa wazi kupitia taarifa kwa vyombo vya habari iliyotolewa Kurugenzi ya Mawasiliano ya Rais, Ikulu leo, Ijumaa, (Januari 31, 2020). Taarifa hii inasema uteuzi huo unawahusisha Gabriel Malata, aliyekuwa Naibu Wakili Mkuu wa Serikali ambaye sasa atakuwa Mwenyekiti na Mjumbe wa Bodi ya Airtel Tanzania Ltd. Mwingine ni Profesa Martha Qorro ambaye atakuwa Mwenyekiti wa Baraza la Uongozi wa Chuo cha Mipango ya Maendeleo Vijijini (IRDP). Qorro ni Profesa Mshiriki wa Chuo Kikuu cha Dar es Salaam (UDSM).Rais Magufuli amemteua pia Profesa Joseph Buchweshaija kuwa Mwenyekiti wa Baraza la Taasisi ya Sayansi na Teknolojia ya Nelson Mandela (NM-AIST). Taarifa hiyo imebainisha kuwa uteuzi huo umeanza kazi rasmi Januari 30, 2020.